Diane Arbus

**Diane Arbus** (neiupõlvenimega **Diane Nemerov**; 14. märts 1923 New York – 26. juuli 1971 New York) oli USA fotograaf, kes sai tuntuks must-valgete fotodega, millel on portreteeritud marginaliseeritud ja ebaharilikke inimesi.

Diane Arbus leidis pildistatavaid New Yorgi tänavatelt ning ta tituleeriti "friikide fotograafiks". Teda võib pidada teisitimõtlejast antropoloogiks, kes fotografeeris perekondi ja paarikesi, transvestiite, hiiglasi, kääbuseid, homoseksuaale, tsirkuse "friike" ja teisi inimesi, keda üldine avalikkus pidas sürreaalseteks või inetuteks tegelasteks. Ta on öelnud: 
::*"Ma olen alati arvanud, et fotograafia on siivutu tegevus, seetõttu see mulle meeldiski, ja kui ma seda esimest korda tegin, tundus see väga perversne."* 

## Elukäik
Arbus sündis Diane Nemerovina jõukas peres. Tema vanemad David Nemerov ja Gertrude Russek Nemerov pidasid New Yorgi Fifth Avenuel kuulsat Russeksi kaubamaja. Majanduslik heaolu võimaldas Arbusel tegeleda kunstidega juba varajasest east peale. Diane abiellus 18-aastaselt Allan Arbusega, kes oli lootustandev moefotograaf, ning üheskoos asutasid nad 1946. aastal moefotograafia stuudio. Paaril sündis kaks tütart, Doon (s. 1945) ja Amy (s. 1954). Diane ja Allan läksid lahku 1957. aastal, ehkki lahutasid abielu ametlikult alles 1969. aastal, kuid jäid tütarde heaolu nimel lähedasteks kuni Diane'i surmani 1971. aastal. 

## Fotograafikarjäär
Diane sai oma esimese fotokaamera kingituseks abikaasalt veidi pärast abiellumist. Nad külastasid 1941. aastal Alfred Stieglitzi galeriid, kus olid üleval fototeosed kuulsatelt fotograafidelt nagu Mathew Brady, Paul Strand ja Eugène Atget. Nende ühine fotograafiahuvi viis ärilise koostööni ning nad hakkasid Diane’i isa kaubamaja tarbeks tegema reklaamfotosid. Pärast Teise maailmasõja lõppu asutasid nad ühise fotostuudio Diane & Allan Arbus. Diane töötas välja fotode ideed ning Allan sättis valgustuse, vajutas päästikule, ilmutas filmi ja lasi fotod printida. Abikaasade äri kujunes edukaks ning nad tegid koostööd sellise mõjukate ajakirjadega nagu Vogue, Glamour ja Harper’s Bazaar.

Pärast kümmet aastat pööras Arbus kommertsfotograafiale selja ning pühendus edaspidi vaid fotokunstile. Tavatööst loobumise järel keskendus Diane Arbus "teistsuguse" otsinguile üheskoos fotokaameraga Rolleiflex, produtseerides ruudukujulisi formaate, mis kujunesid tema signatuuriks. 1960. aastal avaldas ajakiri Esquire Diane Arbuse esimese fotoessee ning 1963. ja 1966. aastal oli fotograaf Guggenheimi muuseumi stipendiaat.

Diane Arbus omandas fotodokumentalistika tehnika päriselu subjektide portreteerimiseks nende loomulikus keskkonnas. Samas oli tulemus alati isikupärane ja ainult temale omane. Arbus leidis kütkestavust ja ilu ebatavalistes isikutes ning jäädvustas neid, keda üldiselt peeti sobimatuks kaamerale poseerimiseks. Diane Arbus saavutas portreteeritavatega isikliku kontakti ning külastas neid tihtipeale nende kodus või veetis pildistatavatega tunde, enne kui sobiva ülesvõtte sai.

## Tuntud fotosid
* "Child with Toy Hand Grenade in Central Park", N.Y.C. 1962 ("Laps mängugranaadiga Central Parkis") 
* "Identical Twins!, Roselle, New Jersey, 1967 ("Identsed kaksikud")
* "A Jewish Giant at Home with His Parents in The Bronx", N.Y. 1970 ("Juudi hiiglane koos vanematega oma Bronxi kodus")

## Tähtsamad isikunäitused
* 1972 – "Diane Arbus Portfolio: 10 Photos". Veneetsia Biennaali USA paviljon
* 1972–1975 – "Diane Arbus" (125 fotot, näituse kuraator John Szarkowski). New Yorgi moodsa kunsti muuseum
* 2011–2013 – "Diane Arbus". Galerie nationale du Jeu de Paume, Pariis
* 2016 – "Diane Arbus: In the Beginning". Met Breuer, New York

## Viited


## Kirjandus
* Lubow, Arthur. *Diane Arbus: Portrait of a Photographer.* New York: Ecco Press, 2016. 
* Diane Arbus : *Revelations*. *Photographs and text by Diane Arbus*. New York : Random House, 2003. ISBN0812972201